**Megkezdődött a tanév a Károlin**

**2018. szeptember 3-án Prof. Dr. Balla Péter rektor hivatalosan megnyitotta a 2018/2019-es tanévet a Károli Gáspár Református Egyetemen. A Budapest-Fasori Református Egyházközség templomában tartott tanévnyitó ünnepségen egyetemi polgárrá fogadták az elsőéves hallgatókat, valamint kitüntetéseket és díjakat adtak át.**

Az egyetem tanévnyitója istentisztelettel kezdődött, amelyen Dr. Békési Sándor, a Hittudományi Kar tanszékvezető egyetemi docense hirdetett igét. Dr. Méhes Balázs, a Tanítóképző Főiskolai Kar dékánhelyettese köszöntötte a meghívott vendégeket, a kitüntetett személyeteket, az egyetem oktatóit és hallgatóit, valamint az egyetem vezetőségét.

Prof. Dr. Balla Péter rektor ünnepi köszöntőjét követően az ünnepség kitüntetések és címek átadásával folytatódott. A Szenátus az Egyetem legrangosabb kitüntetését, a Pro Universitate díjat Dr. Karasszon István, a Károli Gáspár Református Egyetem Hittudományi Kar professzora részére adományozta.

Károli Egyetem Támogatója díjban részesült az Igazságügyi Minisztérium, a kitüntetést Dr. Trócsányi László igazságügyi miniszter vette át. Az Egyetem Szenátusa ugyanezt a díjat adományozta Dózsa Sarolta, Majzik Ferencné és Jávor Zoltán Árpád részére is.

A Károli Gáspár Református Egyetem Rektorának Elismerő Oklevelét a Karok javaslatára Dr. habil. Szuchy Róbert oktatási és tanulmányi dékánhelyettes (Állam- és Jogtudományi Kar), Dr. Sepsey Gábor jogi és igazgatási kari igazgató (Bölcsészettudományi Kar), Prof. Dr. habil. Pethő Sándor tanszékvezető egyetemi tanár (Hittudományi Kar) és Lehoczky Mária Magdolna gyakorlati tanár (Tanítóképző Főiskolai Kar) vehette át. Prof. Dr. Balla Péter saját hatáskörben a Károli Gáspár Református Egyetem Rektorának Elismerő Oklevelét Katona Sándor belső ellenőr részére adományozta.

A Szenátus által adományozható Károli Emlékérmet vehette át Dr. Kun Mária főiskolai docens (Tanítóképző Főiskolai Kar), Dr. habil. Bertha Zoltán egyetemi docens (Bölcsészettudományi Kar), Dr. habil. Homicskó Árpád nemzetközi és tudományos dékánhelyettes (Állam- és Jogtudományi Kar), valamint Prof. Dr. Kósa László egyetemi tanár. Címzetes főiskolai tanári címet kapott Dr. Fruttus István Levente (Tanítóképző Főiskolai Kar), valamint egyetemi magántanári címet kapott Dr. Sándor István. A Károli Gáspár Református Egyetem Díszpolgára címet kapta Dr. Szűcs Ferenc, a Hittudományi Kar emeritus professzora, az Egyetem prorektora.